Ayin ayit i manggɓu' mwawei,
Deen a maro ta yangi.
Ayis lyaf ra ima mana wi yunti ya ima al kwa.
Shak ra ima al fe a yis nai pyar ya,
ɓa u hum al hyang.
Mwashi si pyaru ya ndai hu mati sapa,
ɓurti findel ima i laku.
Tehun na wii yunti,
yin hwak i te ta wii yuti.
Fota ngga' ima ra i yit ma wa al ahwes kwa,
a kpak u te ta lo' i yiti,
angga'i nai,
hun hwak hu wa masti ɗama maɗesi nin kaciwa' yin kwa,
a kpak hu tena wii yunti.
“Ayin ayit i manggɓu',
a hun humi rai.
Na maɗufal tena wii yunti yin hwak ta wii yusti,
a yis ma wa al ti fe hyang.
Ɓurti na wa' yin kwa,
hu wa masti ɗama kwa fweng.
Shak maɗufal ima wa' tena wii yunti,
yis ma fota ra i yit ima si hwiti ya shokus.
Musut ti ra mai si zan si hwiti ya ta wii man si nyesh ya.
Na hu tena wii yunti findel amen hwak yis ta wii yuti,
shak aɗeng ima hu ɓweti na hu lul,
hu wa mati.
Angga' ima Deen wyas ngye ta nai,
ɓa hu mas musut i ɗamam maɗesani hyang,
hu kof hihai amu hun a fe i ro amen.
“Fota ngga' ima Deen ɓwetun,
andi yin hwak i ɓwetu ta.
Tehun na wii matɓwet amen.
Na hu hal findel amen,
hu wa mute na wii i matɓwet amen,
fota ngga' ima i hal findel i Deen ta,
i te ta wii i matɓwet ames.
I laku mai,
ɓurti jakak amen u te ta wii yuti,
jakak amu hwak u hya.
Hal hun findel amen!
Ɓwet hun ɗiyai fota ngga' ima i ɓwetu ta.
Anggi ɓweti tima ti ɓin moti ya?
Ɓa si ni maɗufal u fa mupwet asus ɓurti myayus.
Hun a myayun,
na hu mas aɗeng ima i laku.
I wa muhum laisu ii yarai kwa,
ɓurti yere shang aɗeng ima mawur ames ma masi kwa.
Yin i laiyu ii myayun,
ɓurti shak aɗeng ima i hali ta kyel i Deen,
a yis i laku.
A hun hu benun kwa,
ayin i benu.
I kinu ɓa hu wa hu mas ɗamam maɗesi ima ma wa mute ii myan hu myan.
Ayis nai,
Deen ma wa fasu shak aɗeng ima hu lul ti asum amen.
Hal hun findel amen!
Ɓwet hun ɗiyai.”